Cho‘ntak skaneri, jonlanuvchi rasm, dastxatni o‘zgartiruvchi ruchka va boshqalar

Bugungi kunda mobil dasturlar va internet-xizmatlar sharofati bilan haqiqiy va virtual hayot o‘rtasidagi chegara asta-sekinlik bilan yo‘qolib bormoqda.
Quyida ana shunday dasturlarning eng so‘nggilarini keltirib o‘tamiz.
Google Translate xizmatining internet versiyasida so‘zning tarjimasini bilish uchun belgilarni qo‘lda yozish imkoniyati paydo bo‘ldi. Rus, vyetnam, koreys va boshqa bir qator tillarda bu imkoniyatdan foydalanish mumkin. Endi u aji-buji rasmlarni ham taniy oladi.

ABBYY Lingvo dasturi yordamida esa, endi har qanday matnni suratga olish va uning tarjimasini bilish mumkin. Dastur matnni optik farqlash texnologiyasiga asoslangan. Aniqlangan matnning eng keng tarqalgan tarjimasi iPhone (bu imkoniyat hozircha faqat iPhone’ga o’rnatiladigan ABBYY Lingvo’da ishlaydi) ekranida mini kartochka ko‘rinishida paydo bo‘ladi. Batafsilroq ma’lumot olish uchun esa, mini kartochkalarni bosish kifoya.
CamScanner, Scanner Pro va ularga o‘xshash boshqa dasturlar smartfondan skaner sifatida foydalanish imkonini beradi. Ular olingan suratni tahrirlash, faqat matnni qoldirish, uni PDF-faylga aylantirishga yordam beradi.

Qanchadir vaqt avval, internetda kundalik yozganlar qog‘ozda yozilgan yozuvlarini kompyuterga ko‘chirib olish imkonini izlashardi. Endi bu haqiqatga aylandi. Evernote kompaniyasi Moleskine bloknotlar ishlab chiqaruvchi kompaniya bilan hamkorlikda osongina virtual shaklga aylantirish mumkin bo‘lgan qog‘oz bloknotlarni o‘ylab topdi.
Bunday bloknotlarda “aqlli” yorliqlar bo‘lib, ular turli mavzularga bo‘lingan: uy, topshiriq, sayohat, ish va hokazo. Bloknotga yozuv kiritgach, sahifaga tegishli yorliqni yopishtirasiz va uni suratga tushirasiz. Dasturning o‘zi yorliqlarga qarab, yozuvni virtual akkauntingizga qanday joylashtirishni hal qiladi.

MyScript Calculator foydalanuvchi ekranga qo‘lda yozgan formulalarni tushunadi. Kasrlar, sonning ildizi, murakkab formulalarni endi toza sahifada tezgina yozib, javobini ham bir zumda olishingiz mumkin.

coIAR Mix dasturi saytida oq-qora rasmni ko‘chirib olib, printerda chop qilish mumkin. So‘ng uni oddiy qalamlar yordamida xohlagan rangga bo‘yab, dastur kamerasini unga to‘g‘irlasangiz, rasmning “jonlanganini” ko‘rish mumkin bo‘ladi. Ya’ni, hozirgina o‘zingiz bo‘yab chiqqan rasm uch o‘lchamli shaklga aylanib, harakatlanishni boshlaydi.

Kickstarter xatolarni tekshiruvchi va chiroyli dastxat hosil qiluvchi avtoruchkani chiqarish uchun mablag‘ yig‘moqda. Yangilik ARM arxitekturasi protsessori bazasiga asoslangan bo‘lib, Linux operatsion tizimi boshqaruvi ostida ishlaydi. Ruchka qurilmasiga 128 Mbayt hajmdagi tezkor xotira, harakat datchiklari, vibromotor va Wi-Fi aloqasi moduli kiritiladi. Ushbu modul yordamida ruchka mobil qurilma yoki shaxsiy kompyuterga ulanadi va yozilgan matnni birdan ekranga chiqaradi.
AT sohasi xodimlari tobora hayratlanarliroq ixtirolar o‘ylab topmoqda. Aziz o‘quvchilar, sizningcha, navbatdagi texnologik ixtiro sifatida yana nimalar o‘ylab topiladi?
Maqolani tayyorlashda aif.ru ma’lumotlaridan foydalanildi.